**Zmluva o dielo č. 8**

**Článok 1**

**Zmluvné strany**

**1.1 Objednávateľ:**

Názov: **Rekreačné služby mesta Senica, spol. s r.o.**

Sídlo: Tehelná 1152/53, 905 01 Senica

IČO: 44 525 371

DIČ: 2022735528

IČ DPH: SK 2022735528

Zapísaný v: Obchodný register Okresného súdu Trnava, oddiel: Sro,vložka

číslo: 23091/T

Zastúpený: Mgr. Ľubomír Štvrtecký – konateľ

Bankové spojenie:

IBAN (číslo účtu):

SWIFT kód:

Telefón: 034/6513833

E-mail: sprava@rsms.sk

(ďalej len "objednávateľ")

**1.2 Zhotoviteľ:**

Názov: **Ing. Peter Švec - ATIS**

Sídlo: Hviezdoslavova 1469/61, 905 01 Senica

IČO: 11 838 132

DIČ: 1020286839

IČ DPH: SK1020286839

Zapísaný v: Živnostenský register Okresného úradu Senica, Číslo živnostenského registra: 205-6755

Zastúpený: Ing. Peter Švec - majiteľ

Bankové spojenie:

IBAN (číslo účtu):

SWIFT kód:

Telefón:

E-mail:

(ďalej len "zhotoviteľ")

uzatvárajú podľa § 536 a nasl. Obchodného zákonníka na základe výsledkov verejného obstarávania vyhláseného objednávateľom podľa zákona č. 25/2006 Z.z. o verejnom obstarávaní a o zmene a doplnení niektorých zákonov v platnom znení túto Zmluvu o dielo ( ďalej len „zmluva“ ) za nasledovných podmienok.

**Článok 2**

**Predmet zmluvy**

2.1 Predmetom tejto zmluvy je záväzok zhotoviteľa zhotoviť pre objednávateľa dielo **„Rekonštrukcia mestskej plavárne v Senici – kamery a ozvučenie“.**

2.2 Zhotoviteľ sa zaväzuje zhotoviť dielo v rozsahu oceneného výkazu výmeru, ktorý bol súčasťou jeho cenovej ponuky a za podmienok dohodnutých v tejto zmluve, zhotovené dielo riadne a včas odovzdať objednávateľovi v zodpovedajúcej kvalite a v ponúknutej cene.

2.3 Zhotoviteľ sa zaväzuje zhotoviť dielo vo vlastnom mene a na vlastnú zodpovednosť.

**Článok 3**

**Miesto plnenia**

3.1 Miestom plnenia tejto zmluvy je Mestská plaváreň v Senici, Továrenská 10.

**Článok 4**

**Cena diela**

4.1 Cena diela v celom rozsahu podľa Článku 2 tejto zmluvy je stanovená dohodou zmluvných strán v zmysle zákona NR SR č. 18/1996 Z .z. o cenách v znení neskorších predpisov. Cena je stanovená vrátane DPH. Dohodnutá cena diela je konečná.

|  |  |  |  |  |
| --- | --- | --- | --- | --- |
| **P.č.** | **Časť stavby** | **Cena v EUR bez DPH** | **DPH** | **Cena v EUR s DPH** |
| 1. | Stavebné práce | 28.371,94 | 5.674,39 | 34.046,33 |
| **Spolu** | | 28.371,94 | 5.674,39 | 34.046,33 |

4.2 Cena diela je stanovená ako víťazná ponuka zhotoviteľa, ktorú predložil na základe verejného obstarávania vyhláseného objednávateľom. Cenovú ponuku predložil zhotoviteľ na základe podrobného oboznámenia sa s predloženou dokumentáciou. Cena diela zahŕňa všetky nevyhnutné práce a dodávky, odborné posudky, vyjadrenia, služby ako aj ďalšie súvisiace práce potrebné pri realizácii diela alebo prevzatí a odovzdaní diela do užívania.

**Článok 5**

**Čas plnenia**

5.1. Zhotoviteľ sa zaväzuje dielo špecifikované v Článku 2 tejto zmluvy zhotoviť a odovzdať objednávateľovi v termíne do 30 dní od určeného termínu na začatie realizácie diela. Do uvedeného termínu sa nezapočítajú dni, počas ktorých zhotoviteľ nemohol vykonávať prácu z dôvodu zosúladenia prác s inými dodávateľmi. Termín na začatie realizácie diela určí objednávateľ min. 30 dní vopred.

5.2 Zmluvné strany sa dohodli, že zhotoviteľ nie je v omeškaní po dobu, po ktorú nemohol plniť svoju povinnosť, súvisiacu s realizáciou predmetu plnenia tejto zmluvy, následkom okolností, vzniknutých na strane objednávateľa. V takomto prípade sa lehota predlžuje o dobu prerušenia prác zo strany objednávateľa. Takéto skutočnosti musia byť zapísané v stavebnom denníku a potvrdené zástupcami oboch zmluvných strán.

5.3 Zhotoviteľ je povinný do 3 dní písomne informovať objednávateľa o vzniku akejkoľvek udalosti, ktorá má vplyv na realizáciu diela.

**Článok 6**

**Zoznam zodpovedných osôb**

6.1 Zoznam osôb zodpovedných za riadenie stavebných prác pri realizácii predmetu tejto zmluvy o dielo:

* Za objednávateľa technický dozor: DIPA, s.r.o.

Dr. I. Horvátha 887/30, 905 01 Senica

zastúpená: Ondrej Danada

IČO: 36 279 188

* Za zhotoviteľa: stavbyvedúci

**Článok 7**

**Podmienky uskutočnenia prác**

**Spolupôsobenie objednávateľa, zodpovednosť za škodu, stavenisko, zabezpečenie ochrany staveniska a poistenie stavby, požiarne predpisy a predpisy BOZP**

7.1 Objednávateľ odovzdá zhotoviteľovi stavenisko s vymedzenými hranicami. O odovzdaní a prevzatí staveniska spíšu zmluvné strany protokol, ktorý podpíšu oprávnení zástupcovia zmluvných strán. Zhotoviteľ si je vedomý, že na rekonštrukcii Mestskej plavárne v Senici budú aj iní dodávatelia a harmonogram prác si navzájom musia zosúladiť. V prípade rozporov, rozhodne na návrh niektorej strany objednávateľ.

7.2 Objednávateľ odovzdá zhotoviteľovi súčasne so staveniskom:

* dokumentáciu stavby v 2 vyhotoveniach,
* stavebné povolenie a dokladovú časť,
* odberové miesta elektrickej energie a vody.

7.3 Zhotoviteľ zodpovedá za škody počas realizácie diela. Zhotoviteľ zodpovedá za škody na majetku, zranenia alebo usmrtenia tretích osôb, ktoré môžu nastať počas vykonávania prác alebo ako ich dôsledok. Zhotoviteľ je povinný na vlastné náklady odstrániť všetky škody na vykonávanom diele, ktoré vzniknú počas obdobia od začatia prác na diele do jeho protokolárneho prevzatia objednávateľom. Zhotoviteľ je zodpovedný za všetky škody na predmete zmluvy spôsobené vlastným zavinením alebo zavinením jeho subdodávateľov počas ich pracovných postupov, ktoré vykonali za účelom plnenia záväzkov pri odstraňovaní vád a opravách počas záručnej lehoty. Zhotoviteľ zodpovedá za to, že dodané množstvo a kvalita vykonaných prác sa zhodujú s údajmi uvedenými v súpise prác a dodávok.

7.4 Zriadenie, prevádzkovanie, likvidácia,  vypratanie a vyčistenie zariadenia staveniska je zahrnuté v cene diela.

7.5 Zhotoviteľ uhradí počas výstavby všetky náklady na energie na stavbe vrátane zabezpečenia ich dočasných prípojov a meračov.

7.6 Umiestnenie a udržiavanie dopravných značiek v súvislosti s priebehom prác v súlade s predpismi o pozemných komunikáciách zabezpečí a uhradí zhotoviteľ.

7.7 Zhotoviteľ je povinný viesť stavebný denník, do ktorého bude zapisovať všetky skutočnosti rozhodujúce pre zhotovenie diela. Ďalej je povinný v denných záznamoch zapisovať údaje o časovom postupe prác, ich akosti, údaje o počte zamestnancov, počte mechanizmov a množstve realizovaných druhov prác. Povinnosť viesť stavebný denník končí protokolárnym odovzdaním a prevzatím diela.

7.8 Zhotoviteľ poveruje stavbyvedúceho vedením stavebného denníka. Objednávateľ určí stavebný dozor zápisom do stavebného denníka pri odovzdaní staveniska.

7.9 Stavebný denník sa musí nachádzať na stavbe a musí byť vždy prístupný zástupcom objednávateľa, projektanta a dotknutých orgánov štátnej správy.

7.10 Zápisy do stavebného denníka čitateľne zapisuje a podpisuje stavbyvedúci vždy v ten deň, kedy boli práce vykonané alebo keď nastanú okolnosti, brániace ich výkonu, resp. je potrebné riešiť ďalší postup prác. Všetky strany stavebného denníka musia byť očíslované. Medzi jednotlivými záznamami nesmú byť vynechané voľné miesta. Okrem stavbyvedúceho môže do stavebného denníka vykonávať potrebné záznamy iba objednávateľ, stavebný dozor, spracovateľ projektovej dokumentácie alebo príslušné orgány štátnej správy.

7.11 Pokiaľ stavbyvedúci nesúhlasí so zápisom, ktorý vykoná objednávateľ alebo ním poverený zástupca, prípadne spracovateľ projektu, musí k tomuto zápisu zaujať svoje stanovisko.

7.12 Poverený zástupca objednávateľa je povinný podpisovať, ako aj v prípade potreby sa písomne vyjadrovať k zápisom v stavebnom denníku vykonaným zhotoviteľom.

7.13 Zhotoviteľ je povinný vyzvať objednávateľa na kontrolu častí diela, ktoré budú ďalším postupom prác zakryté, a to písomne v stavebnom denníku 3 pracovné dni vopred. Ak zhotoviteľ nesplní uvedenú povinnosť, je povinný umožniť objednávateľovi vykonanie dodatočnej kontroly a znášať náklady s tým spojené. V prípade, ak sa objednávateľ nedostavil na kontrolu, na ktorú bol riadne pozvaný, môže zhotoviteľ pokračovať v realizácii diela. Ak účasť na kontrole objednávateľovi znemožní prekážka, ktorú nemohol odstrániť, môže bez zbytočného odkladu požadovať vykonanie dodatočnej kontroly. Je však povinný nahradiť zhotoviteľovi náklady, spôsobené oneskorením kontroly a odkrytím kontrolovaných častí diela, ak sa nepreukáže, že práce boli vykonané vadne.

7.14 Zhotoviteľ je povinný zápisom v stavebnom denníku 3 pracovné dni vopred vyzvať objednávateľa na účasť pri vykonávaní skúšok v súlade s projektom stavby s STN. Ak sa objednávateľ nedostaví v stanovenom termíne, je zhotoviteľ oprávnený vykonať skúšky bez jeho účasti. Zhotoviteľ je povinný v spolupráci s objednávateľom viesť podrobný technický záznam o vykonaných skúškach.

7.15 Všetky zmeny je zhotoviteľ povinný zdôvodniť zápisom do stavebného denníka. Zmeny materiálov nesmú mať vplyv na kvalitu diela. Zápisy v stavebnom denníku obojstranne odsúhlasené stavbyvedúcim zhotoviteľa a stavebným dozorom objednávateľa nemajú charakter zmeny zmluvy.

7.16 Zhotoviteľ preberá v plnom rozsahu zodpovednosť za vlastné riadenie postupu prác, za bezpečnosť a ochranu zdravia vlastných pracovníkov i pracovníkov subdodávateľov a ostatných ním pozvaných osôb na stavbu, počas celého jej priebehu, ako i za sledovanie a dodržiavanie predpisov bezpečnosti práce a ochrany zdravia pri práci, ako aj platných požiarnych predpisov. Zhotoviteľ je povinný zabezpečiť vybavenie protokolárne prevzatých stavenísk bezpečnostným značením v zmysle Nariadenia vlády SR č. 387/2006 Z. z. o požiadavkách na bezpečnostné zdravotné označenie pri práci a Nariadenia vlády č. 396/2006 Z. z. Zhotoviteľ je povinný dodržiavať všetky predpisy, normy, vyhlášky a zákony týkajúce sa BOZP.

7.17 Zhotoviteľ je povinný plniť ohlasovaciu povinnosť v prípade vzniku mimoriadnych udalostí (úrazy, požiare, havárie a pod.) voči príslušným štátnym orgánom a vznik takejto udalosti oznámiť neodkladne aj objednávateľovi za účelom objektívneho vyšetrenia a prijatia preventívnych opatrení.

7.18 Práce, ktoré vykazujú už v priebehu realizácie nedostatky alebo sú v rozpore s STN musí zhotoviteľ na vlastné náklady nahradiť bezchybnými prácami.

7.19 Zhotoviteľ je povinný použiť pre zhotovenie diela len výrobky, ktoré majú také vlastnosti, aby na dobu predpokladanej existencie stavby bola pri bežnej údržbe zaručená požadovaná mechanická pevnosť a stabilita stavby, požiarna bezpečnosť, hygienické požiadavky, ochrana zdravia a životného prostredia a bezpečnosť pri užívaní stavby.

7.20 Zhotoviteľ zodpovedá za čistotu a poriadok na stavbe, zaväzuje sa odstrániť všetok odpad, ktorý je výsledkom jeho činnosti na svoje náklady.

7.21 Objednávateľ počas realizácie diela má právo kontrolovať vykonávanie prác a priebežne zhotoviteľa upozorniť na prípadné vady s požiadavkou ich odstránenia v primeranej lehote. Zamestnanci objednávateľa môžu vstupovať na stavenisko, len pokiaľ sú poverení funkciou stavebného dozoru alebo inou kontrolnou a dozornou činnosťou len na základe súhlasu zhotoviteľa.

7.22 Zhotoviteľ bez zbytočného odkladu upozorní objednávateľa na nevhodné pokyny, ktoré mu objednávateľ dal na vyhotovenie diela. V prípade prerušenia prác z tohto dôvodu nie je zhotoviteľ v omeškaní.

7.23 Nebezpečenstvo škody na diele, ako aj na veciach a materiáloch, potrebných na zhotovenie diela, znáša zhotoviteľ až do času protokolárneho prevzatia diela objednávateľom.

7.24 Zhotoviteľ je povinný zúčastňovať sa pracovných porád a kontrol na stavbe, ktoré bude v priebehu realizácie diela zvolávať objednávateľ. Objednávateľ minimálne 3 pracovné dni vopred písomne oznámi zhotoviteľovi ich presný termín.

7.25 Zhotoviteľ zodpovedá za bezpečnosť práce, ochranu zdravia zamestnancov, bezpečnosť technických zariadení pri stavebných prácach, za dodržiavanie všeobecne záväzných právnych predpisov a STN, týkajúcich sa činností pri vykonávaní diela a ochrany životného prostredia. Pokiaľ porušením tejto povinnosti zhotoviteľa vznikne škoda v priestoroch staveniska alebo v jeho blízkosti, náklady spojené s odstránením tejto škody znáša zhotoviteľ.

7.26 Zhotoviteľ splní svoju povinnosť vykonávať dielo, ktoré je predmetom tejto zmluvy, jeho riadnym dokončením. Podmienkou odovzdania a prevzatia diela je úspešné vykonanie všetkých skúšok, predpísaných osobitnými predpismi, záväznými normami a projektovou dokumentáciou. Zhotoviteľ protokolárne odovzdá dielo objednávateľovi a objednávateľ je povinný ukončené dielo prevziať, ak sa nevyskytli také vady, ktoré bránia jeho riadnemu užívaniu.

7.27 Zhotoviteľ 7 pracovných dní pred plánovaným odovzdaním predmetu zmluvy písomne vyzve objednávateľa k prevzatiu diela. Najneskôr 3 pracovné dni pred začatím preberacieho konania budú zo strany zhotoviteľa pripravené k nahliadnutiu všetky doklady potrebné k tomuto konaniu.

7.28 Pre odovzdanie predmetu zmluvy platí:

* zmluvné strany vyhotovia protokol o odovzdaní a prevzatí predmetu zmluvy podpísaný osobami oprávnenými konať vo veciach technických. Protokol bude obsahovať najmä základné údaje dokončeného diela, súpis zistených drobných vád a nedorobkov (ak sa takéto vyskytnú), dohodu o opatreniach a lehotách na ich odstránenie, prípadne dohodu o iných právach zo zodpovednosti za vady,
* ak objednávateľ odmietne podpísať protokol o odovzdaní a prevzatí predmetu zmluvy, spíšu zmluvné strany zápis, v ktorom uvedú svoje stanoviská a ich odôvodnenie,
* drobné odchýlky od projektovej dokumentácie, ktoré nemenia prijaté riešenie, ani nezvyšujú cenu prác, nie sú vadami, ak boli dohodnuté aspoň súhlasným zápisom projektanta a objednávateľa v stavebnom denníku. Tieto odchýlky je zhotoviteľ povinný vyznačiť v projektovej dokumentácii skutočného vyhotovenia,
* pri preberaní diela zistené prípadné drobné nedorobky, ktorých charakter umožňuje užívanie diela, nie sú dôvodom neprevzatia hotového diela objednávateľom.

7.29 Zhotoviteľ je povinný pri preberacom konaní odovzdať objednávateľovi v 2 vyhotoveniach:

* projektovú dokumentáciu skutočného vyhotovenia so zakreslením všetkých zmien podľa skutočného stavu vykonaných prác v dvoch vyhotoveniach, zoznam strojov, zariadení, ktoré sú súčasťou dodávky, ich pasporty a návody na obsluhu v slovenskom jazyku, resp. v inom jazyku ale s odborným prekladom do slovenského jazyka,
* zápisnice a osvedčenia o vykonaných skúškach použitých materiálov,
* zápisnice o preverení prác a konštrukcií v priebehu zakrytých prác,
* zápisnice o individuálnom a komplexnom vyskúšaní zmontovaných zariadení,
* doklady o vykonaných funkčných skúškach.

7.30 Na odovzdávacom - preberacom konaní sa preverí, či je záväzok zhotoviteľa splnený tak, ako je stanovené v predmete zmluvy, prevedie sa fyzická kontrola vykonaného diela, jeho súčasti a príslušenstva, overia sa revízne správy, atesty a komplexné skúšky technologického zariadenia stavby.

7.31 Zhotoviteľ je povinný po odovzdaní diela usporiadať stroje, zariadenia a zvyšný materiál na stavenisku tak, aby dielo mohlo byť riadne užívané, pričom stavenisko je povinný vypratať do 10 dní odo dňa odovzdania a prevzatia diela.

**Článok 8**

**Platobné podmienky**

8.1 Cenu za realizáciu diela bude zhotoviteľ fakturovať priebežne k poslednému dňu v príslušnom mesiaci, v ktorom realizoval časť dohodnutých prác, ktoré sú predmetom zmluvy. Podkladom pre vyhotovenie faktúry bude odsúhlasený súpis vykonaných prác stavebným dozorom objednávateľa. Za časť predmetu zmluvy sa považujú práce a dodávky, uvedené v súpise vykonaných prác a dodávok.

8.2 Zhotoviteľ predloží stavebnému dozoru súpis vykonaných prác a dodávok na potvrdenie vždy po ukončení realizácie časti stavby. Stavebný dozor potvrdí súpis zmluvne vykonaných prác a dodávok, do 3 pracovných dní od ich obdržania. Súpis nemôže obsahovať práce, ktoré nie sú dohodnuté v zmluve. Ak má súpis vady, vráti ho zhotoviteľovi na prepracovanie.

8.3 Termín splnenia predmetu zmluvy je 30 dní od určenia termínu na začatie realizácie diela objednávateľom s ohľadom na znenie bodu 5.1..

8.4 Faktúra – daňový doklad vystavená zhotoviteľom musí obsahovať všetky náležitosti daňového dokladu a musí byť v súlade s platnou právnou úpravou SR. V prípade, že daňový doklad nebude obsahovať tieto náležitosti, objednávateľ má právo vrátiť ho na doplnenie a prepracovanie. V takomto prípade sa preruší lehota splatnosti a nová lehota splatnosti pre objednávateľa začne plynúť prevzatím daňového dokladu.

8.5 Objednávateľ a zhotoviteľ si dohodli platobné podmienky nasledovne:

- do sumy 14.000,00 EUR bez DPH bude objednávateľ priebežne uhrádzať dielo na základe

vystavenej faktúry za práce na diele,

- sumu 12.871,94 EUR bez DPH uhradí objednávateľ na základe vystavenej faktúry dodávateľa po prevzatí diela a kolaudácii, najneskôr však 30.09.2016, ak bude dielo objednávateľom aspoň prevzaté,

- zvyšok fakturovanej sumy vo výške 1 500,00 EUR bez DPH bude uhradený v termíne jeden rok po kolaudácii a prevzatí diela.

**Článok 9**

**Zodpovednosť za vady a záruky**

9.1 Zhotoviteľ zodpovedá za to, že dielo má v dobe prevzatia zmluvne dohodnuté vlastnosti, že zodpovedá technickým normám a predpisom SR, a že nemá chyby, ktoré by rušili, alebo znižovali hodnotu alebo schopnosť jeho používania k zvyčajným alebo v zmluve predpokladaným účelom.

9.2 Zhotoviteľ zodpovedá za vady, ktoré predmet má v čase jeho odovzdania objednávateľovi. Za vady, ktoré sa prejavili po odovzdaní diela, zodpovedá zhotoviteľ iba vtedy, ak boli spôsobené porušením jeho povinností.

9.3 Záručná doba na stavebné práce je 5 rokov odo dňa  prevzatia diela objednávateľom, na stroje a zariadenia platí záruka daná výrobcom. Presný termín ukončenia záručnej doby zmluvné strany zapíšu do protokolu z odovzdania a prevzatia diela.

9.4. Záruka sa vzťahuje na dielo za predpokladu riadnej starostlivosti a údržby diela objednávateľom. Záruka sa nevzťahuje na prípady násilného poškodenia diela, resp. poškodenia živelnou pohromou.

9.5 Zhotoviteľ sa zaväzuje začať s odstraňovaním prípadných vád diela reklamovaných objednávateľom do 5 dní odo dňa obdržania reklamácie, ak nedôjde k obojstranne podpísanej dohode o inom termíne.

9.6 Objednávateľ je povinný umožniť zhotoviteľovi prístup do priestorov, kde sa majú záručné vady odstraňovať.

**Článok 10**

**Zmluvné pokuty a sankcie**

10.1 V prípade, že zhotoviteľ neodovzdá dielo v termíne dohodnutom v tejto zmluve, objednávateľ má právo na zmluvnú pokutu vo výške 0,05 % z ceny diela za každý deň omeškania.

10.2 Zhotoviteľ má nárok na zmluvnú pokutu pri neprebratí predmetu diela v zmluvne dohodnutom termíne vo výške 0,05 % z ceny diela zo strany objednávateľa. Za omeškanie sa nepovažuje prípadné určenie neskoršieho termínu zapríčineného riadiacim orgánom.

10.3 V prípade, že je objednávateľ v omeškaní s úhradou faktúry, zhotoviteľ má právo na úroky z omeškania v zmysle § 369 Obchodného zákonníka.

**Článok 11**

**Odstúpenie od zmluvy**

11.1 Od tejto zmluvy možno odstúpiť v prípadoch, ktoré stanovuje zmluva a § 344 a nasl. Obchodného zákonníka.

11.2 Odstúpenie od zmluvy môže byť obmedzené na určitú časť zmluvných prác a dodávok.

11.3 Odstúpenie od zmluvy musí byť druhej zmluvnej strane doručené písomne.

11.4 Objednávateľ je oprávnený odstúpiť od zmluvy v prípade jej podstatného porušenia zo strany zhotoviteľa, za čo sa považujú tieto skutočnosti:

* ak zhotoviteľ pred nástupom na vykonanie diela nepreukáže objednávateľovi, že má uzatvorené poistné zmluvy podľa bodu 7.2 tejto zmluvy,
* ak zhotoviteľ v rozpore s ustanoveniami zmluvy zastavil realizáciu diela alebo inak prejavil svoj úmysel nepokračovať v plnení záväzkov vyplývajúcich z tejto zmluvy,
* ak zhotoviteľ bude preukázateľne realizovať dielo v rozpore s dohodnutými podmienkami v tejto zmluve, ak sa vyskytnú  vady v plnení, na ktoré bol zhotoviteľ písomne upozornený a ktoré napriek tomu neodstránil v primeranej lehote poskytnutej objednávateľom.

**Článok 12**

**Náhrada škody, právne vzťahy a dôsledky neplnenia zmluvy, vyššia moc**

12.1 V prípade, že jedna zo zmluvných strán neoprávnene preruší alebo zastaví práce, prípadne príde k prerušeniu alebo zastaveniu prác z jej viny, zaväzuje sa druhej strane zaplatiť všetky preukázané náklady, ktoré jej v súvislosti s prerušením alebo zastavením vznikli. Vecný rozsah rozpracovanosti nákladov ako aj finančné ohodnotenie bude odsúhlasené komisionálne zástupcami oboch zmluvných strán.

12.2 Každá zo zmluvných strán má nárok na náhradu škody, vzniknutej v dôsledku porušenia záväzku druhou zmluvnou stranou, a to v zmysle § 373 a nasl. Obchodného zákonníka. Jej výška bude vzájomne prerokovaná.

12.3 Objednávateľ je oprávnený odstúpiť' od tejto zmluvy úplne alebo čiastočne ak napriek prepracovaniu alebo nápravným opatreniam dodávateľa sú dodávky a práce alebo ich časti vadné v takom rozsahu, že ďalšie plnenie zmluvy nie je pre objednávateľa prijateľné.

12.4 Zhotoviteľ je povinný dbať na dodržiavanie pracovnej disciplíny, opatrení bezpečnosti a ochrane zdravia pri práci a požiarnej ochrany svojich zamestnancov a zamestnancov svojich subdodávateľov (osobitne zákazu požívania alkoholu a omamných látok) a dodržiavať všetky zmluvné podmienky. V prípade, ak objednávateľ zistí, že zamestnanci zhotoviteľa, resp. jeho subdodávateľa závažne porušujú pracovnú disciplínu, zásady bezpečnosti práce a ochrany zdravia a požiarnej ochrany, podmienky nakladania s odpadmi, respektíve iné písomne dohodnuté podmienky, môže objednávateľ odstúpiť od zmluvy.

12.5. V prípade výskytu vyššej moci (živelné pohromy, zemetrasenie, vojna a pod.) nie je neplnenie predmetu zmluvy sankcionované a po dobu trvania vyššej moci neplynie doba výstavby.

**Článok 13**

**Spoločné a záverečné ustanovenia**

13.1 Práva a povinnosti zmluvných strán vyplývajúcich z tejto zmluvy sa riadia jej ustanoveniami. Práva a povinnosti zmluvných strán touto zmluvou neupravené sa riadia ustanoveniami Obchodného zákonníka a podporne ustanoveniami Občianskeho zákonníka v znení ich zmien a doplnkov.

13.2 Všetky spory, vyplývajúce z plnenia tejto zmluvy, budú zmluvné strany riešiť predovšetkým dohodou a vzájomným rokovaním.  V prípade, ak k  dohode nedôjde, bude spor predložený k rozhodnutiu súdu v zmysle príslušných ustanovení Občianskeho súdneho poriadku.

13.3 Táto zmluva sa vyhotovuje v štyroch rovnopisoch, z ktorých objednávateľ a zhotoviteľ obdržia po dve vyhotovenia.

13.4 Zmluva podlieha zverejneniu v zmysle zákona č. 211/2000 Z.z. o slobodnom prístupe k informáciám v platnom znení.

13.5 Zmluva nadobudne platnosť dňom podpisu oboma zmluvnými stranami a účinnosť nasledujúcim dňom po zverejnení na webovom sídle objednávateľa.

13.6 Zmeny a doplnky tejto zmluvy je možné robiť len písomne vo forme dodatkov k zmluve, ktoré sa stávajú jej neoddeliteľnou súčasťou po podpísaní oboma zmluvnými stranami, ktorí sa na zmene a doplnení dohody dohodli. Objednávateľ si vyhradzuje právo dodatky k tejto zmluve viažuce sa na cenu diela podľa tejto zmluvy neakceptovať.

13.7 Zmluvné strany prehlasujú, že obsah tejto zmluvy je prejavom ich slobodnej vôle, že nebola uzatvorená v tiesni ani za zvlášť nevýhodných podmienok, prečítali si ju, jej obsahu porozumeli a na znak súhlasu s jej obsahom ju vlastnoručne podpísali.

V Senici dňa 15.3.2016 V Senici dňa 15.3.2016

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_  **za objednávateľa** **za zhotoviteľa**

Mgr. Ľubomír Štvrtecký Ing. Peter Švec

konateľ majiteľ